In nomine sancte et individue Trinitatis, amen. Philippus, Dei gracia, Francorum rex. Noverint universi, presentes pariter et futuri, quod abbas et monachi de Escharleïs omnimodum usuarium quod ipsi habebant in foresta nostra, que sita est inter Ceriserios et Arciz, nobis, nostrisque successoribus in perpetuum quitaverunt. Nos, vero, in hujus rei excambium, ipsis dedimus et assignavimus centum quadraginta arpennos nemoris in eadem foresta, versus granchiam ipsorum de Beaucerra sitos, et ab eisdem jure perpetuo libere et quiete possidendos. Insuper, predictis abbati et fratribus concedimus pasturam animalium suorum et pascionem porcorum suorum in illa parte nostra quam habemus in predicta foresta, preter quam in tallicio donec habeat quatuor annos. Quod ut firmum sit et stabile, sigilli nostri auctoritate et regii nominis karactere inferius annotato presentom paginam precipimus confirmari. Actum apud Melodunum, anno Domini MCCXI, regni vero nostri XXXIIº astantibus in palacio nostro quorum nomina supposita sunt et signa; dapifero nullo; Signum Guidonis, buticularii; Signum Bartholomei, camerarii; Signum Droconis, constabularii. Data, vacante (monogramme) cancellaria.